b'\n_START_ARTICLE_\nAl-Qadr\n_START_PARAGRAPH_\nAl-Qadr (arab. \xd8\xb3\xd9\x88\xd8\xb1\xd8\xa9 \xd8\xa7\xd9\x84\xd9\x82\xd8\xaf\xd8\xb1\xe2\x80\x8e, suom. Voiman suura) on Koraanin 97. suura. Se sis\xc3\xa4lt\xc3\xa4\xc3\xa4 5 jaetta._NEWLINE_H\xc3\xa4meen-Anttilan suomentamana suura kuuluu seuraavasti:_NEWLINE_\xc2\xbbOlemme l\xc3\xa4hett\xc3\xa4neet t\xc3\xa4m\xc3\xa4n Voiman y\xc3\xb6n\xc3\xa4._NEWLINE_Mist\xc3\xa4p\xc3\xa4 tiet\xc3\xa4isit, mik\xc3\xa4 Voiman y\xc3\xb6 on!_NEWLINE_Voiman y\xc3\xb6 on parempi kuin tuhat kuukautta._NEWLINE_Silloin enkelit ja Henki laskeutuvat taivaasta_NEWLINE_kaikissa asioissa Herran luvalla._NEWLINE_Silloin vallitsee rauha aina aamunkoihin asti.\xc2\xbb\n_START_SECTION_\nIslamilainen tafsir - tulkinta\n_START_PARAGRAPH_\nIslamilaisen Koraaninselityksen mukaan suura kertoo siit\xc3\xa4 y\xc3\xb6st\xc3\xa4, jolloin Koraani alkoi laskeutua alas ja profeetta Muhammedille ilmoitettiin sen ensimm\xc3\xa4iset jakeet Hira-vuorella. _NEWLINE_Voiman y\xc3\xb6t\xc3\xa4 vietet\xc3\xa4\xc3\xa4n vuosittain paastokuukauden eli ramadanin aikana. Se on jokin kymmenest\xc3\xa4 viimeisest\xc3\xa4 paastokuukauden y\xc3\xb6st\xc3\xa4, mutta ongelmana on, ettei tarkkaan tiedet\xc3\xa4, mik\xc3\xa4 niist\xc3\xa4.  Arvovaltaiset hadith -kokoelmat antavat siit\xc3\xa4 ristiriitaisia ohjeita. Varmuuden vuoksi rukoillaan ahkerasti kaikkina viimeisin\xc3\xa4 \xc3\xb6in\xc3\xa4; t\xc3\xa4m\xc3\xa4n takia otetaan ehk\xc3\xa4 my\xc3\xb6s vapaata t\xc3\xb6ist\xc3\xa4. Voiman y\xc3\xb6n\xc3\xa4 suoritetut rukoukset ovat nimitt\xc3\xa4in tehokkaampia kuin vastaavat teot tuhantena kuukautena, joihin ei sis\xc3\xa4lly Voiman y\xc3\xb6t\xc3\xa4. Se k\xc3\xa4y ilmi suuran sanoista: \xe2\x80\x9dVoiman y\xc3\xb6 parempi kuin tuhat kuukautta.\xe2\x80\x9d'